જ્યાં દલાઈ લામાએ પ્રથમ આશ્રય લીધો હતો એ અરુણાચલના તવાંગ પર પણ ચીન હક્ક જમાવે અને વિવાદાસ્પદ સ્થળ ગણાવે તથા તિબેટનેય ઓહિયાં કરી જાય છે. ધરાર પચાવી પાડેલા તિબેટમાં તેમનો અત્યંત ત્રાસ તિબેટિયનોની દીકરીઓને ચીનાઓ સાથે પરણવાની ફરજેય પડાય અને બીજી અનેક રીતે પ્રતાડિત કરાય. ભારત તેને ગાંઠે નહીં એટલે પાકિસ્તાન સાથે સાંઠગાંઠેય કરે, અઝહર મસૂદ જેવાને આતંકી ઘોષિત કરવાની પ્રક્રિયામાં સાથ ના આપે અને બ્રહ્મપુત્રા નદી પર બંધ બાંધી ભારતના અહિતના કાર્યો કરે. ટૂંકમાં જળ, જમીન, જંગલ, પહાડ અને આકાશ બધા મોરચે ચીન ભારતને સાણસામાં લેવા મરણિયું થાય છે. એમાં તિબેટ અને દલાઈ લામાનોય મુદ્દો મહત્ત્વનો છે. ચીનને દલાઈ લામા પ્રત્યે ભારોભાર ચીડ છે, આ મુદ્દે તે સંયુક્ત રાષ્ટ્ર સામે પણ શીંગડાં ભેરવી ચૂક્યું છે. ટૂંકમાં તિબેટ અને દલાઈ લામાને સહેજ પણ સહકાર આપ્યો એટલે ચીનનો ડ્રેગન ગરમ થઈ જાય છે.